Krajská prokuratúra Banská Bystrica 
Partizánska cesta 1, 975 62 Banská Bystrica 1 	

Sp. zn. : Kv 59/05/6600	Banská Bystrica, 2.8.2012
EEČ : 2-44-6-2012

U Z N E S E N I E

Trestná vec:	obvinený XXXXX 
Trestný čin:	vražda podľa § 219 odsek 1, odsek  2 písmeno a, Trestného zákona číslo 140/1961 Zbierky zákonov v znení zákona číslo 227/2005 Zbierky zákonov, v štádiu pokusu podľa § 8 ods. 1 Trestného zákona číslo 140/1961 Zbierky zákonov

Rozhodol: 	prokurátorka Krajskej prokuratúry Banská Bystrica
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v trestnej veci pre trestný čin vraždy v štádiu pokusu podľa § 8 odsek 1, podľa § 219 odsek 1, odsek 2 písmeno a) Trestného zákona účinného do 31.12.2005, ktorého sa mal dopustiť obvinený na tom skutkovom základe, že

dňa 05.07.2005 v čase o 00.35 hodine vo Zvolene na sídlisku XXXXX medzi bytovkami ulíc Prachatická a M. Rázusa, v úmysle usmrtiť minimálne šesťkrát strelil pištoľou značky BERETA, kalibru 7,65 mm, v č. 083 587 W, do hornej časti tela XXXXX, narodenej XXXXX  ako aj jej manželovi XXXXX, narodenému XXXXX obaja trvale bytom XXXXX, okres Žilina, čim spôsobil XXXXX viacpočetné priestrely mäkkých častí hrudníka s hemothoraxom a pneumothoraxom obojstranne, potrieštenie časti 4 hrudného stavca s následným poranením miechy a ochrnutím dolných končatín a iné a XXXXX, priestrel prednej časti krku, zástrel v oblasti pravého ramena s trieštivou zlomeninou pravej kľúčnej kosti a strelnú ranu ľavej brušnej steny, ktoré zranenia si u obidvoch poškodených vyžiadali urgentný lekársky zákrok, pričom  XXXXX spôsobil trvalú ťažkú ujmu na zdraví a  XXXXX zranenia, ktoré si vyžiadali dobu  liečenia a práceneschopnosti v trvaní 5 - 7 týždňov, 
pretože je trestné stíhanie neprípustné, lebo tak ustanovuje medzinárodná zmluva.
Odôvodnenie:
Dňa 05. júla 2005 bolo uznesením vyšetrovateľky Úradu justičnej a kriminálnej polície Krajského riaditeľstva Policajného Zboru v Banskej Bystrici pod číslom ČVS:KRP-60/OVK-BB-2005 podľa § 160 odsek 1 Trestného poriadku účinného do 31.12.2005 začaté trestné stíhanie za pokus trestného činu vraždy podľa § 8 odsek 1, § 219 odsek 1, odsek 2 písmeno a) Trestného zákona účinného do 31.12.2005.

	Dňa 05. júla 2005 bolo uznesením vyšetrovateľky Úradu justičnej a kriminálnej polície Krajského riaditeľstva Policajného Zboru v Banskej Bystrici pod číslom ČVS:KRP-60/OVK-BB-2005 podľa § 163 odsek 1 Trestného poriadku účinného do 31.12.2005 bolo vznesené obvinenie XXXXX za pokus trestného činu vraždy podľa § 8 odsek 1, § 219 odsek 1, odsek 2 písmeno a) Trestného zákona účinného do 31.12.2005 na tom skutkovom základe, že

dňa 05.07.2005 v čase o 00.35 hod. vo Zvolene na sídlisku XXXXX medzi bytovkami ulíc Prachatická a M. Rázusa, v úmysle usmrtiť minimálne šesťkrát strelil pištoľou značky BERETA, kalibru 7,65 mm, v č. 083 587 W, do hornej časti tela XXXXX, narodenej XXXXX  ako aj jej manželovi XXXXX, narodenému XXXXX obaja trvale bytom XXXXX, okres Žilina, čim spôsobil XXXXX viacpočetné priestrely mäkkých častí hrudníka s hemothoraxom a pneumothoraxom obojstranne, potrieštenie časti 4 hrudného stavca s následným poranením miechy a ochrnutím dolných končatín a iné a XXXXX, priestrel prednej časti krku, zástrel v oblasti pravého ramena s trieštivou zlomeninou pravej kľúčnej kosti a strelnú ranu ľavej brušnej steny, ktoré zranenia si u obidvoch poškodených vyžiadali urgentný lekársky zákrok, pričom XXXXX spôsobil trvalú ťažkú ujmu na zdraví a  XXXXX zranenia, ktoré si vyžiadali dobu  liečenia a práceneschopnosti v trvaní 5 - 7 týždňov.

	Vzhľadom k tomu, že obvinený bezprostredne po spáchaní skutku opustil územie Slovenskej republiky, bol na neho vydaný Okresným súdom v Banskej Bystrici dňa 05. júla 2005  pod spisovou značkou Tp 196/2005 Európsky zatýkací rozkaz. 

	Dňa 13. júla 2005 bol XXXXX na podklade vydaného európskeho zatýkacieho rozkazu dňa 06. júla 2005 zadržaný v XXXXX, Talianska republika. 

	Dňa 15. júla 2005 súd v Perugii, Talianska republika, rozhodol o odmietnutí vykonania európskeho zatýkacieho rozkazu s poukazom na skutočnosť, že obvinený XXXXX je trestne stíhaný príslušnými justičnými orgánmi Talianskej republiky na tom istom skutkovom základe. 

	Následne na základe žiadosti XXXXX republiky pri súde v XXXXX o právnu pomoc zo dňa 17. novembra 2005  boli talianskej strane zaslané všetky dôkazy produkované v rámci vyšetrovania v predmetnej trestnej veci na území Slovenskej republiky. 

	Rozsudkom súdu pre predbežné konanie na Súde v XXXXX zo dňa 14.03.2007 spisovej značky N.1674/05R.G.G.I.P., v spojení s rozsudkom Odvolacieho súdu v Perugii zo dňa 21.01.2011 spisovej značky N.30/2001 bol XXXXX právoplatne odsúdený aj za skutok, ktorý bol predmetom trestného stíhania v Slovenskej republike, pričom mu bol uložený trest odňatia slobody 7 rokov a 8 mesiacov.

	Aktuálne XXXXX uložený trest vykonáva v Ústave na výkon trestu odňatia slobody v XXXXX, Talianska republika.

	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

	Podľa § 9 odsek 1 písmeno g) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva.
	
Podľa článku 54 Dohovoru, ktorým sa vykonáva Schengenská Dohoda zo 14. júna 1985, osoba právoplatne odsúdená jednou zo zmluvných strán nesmie byť pre ten istý čin stíhaná inou zmluvnou stranou, a to za predpokladu, že v prípade odsúdenia bol trest už odpykaný alebo sa práve odpykáva alebo podľa práva štátu, v ktorom bol rozsudok vynesený, už nemôže byť vykonaný.

Keďže trestné stíhanie vedené proti obvinenému XXXXX za predmetný skutok  bolo právoplatne skončené v Talianskej republike  a osoba aktuálne vykonáva trest odňatia slobody,   muselo byť trestné stíhanie vedené voči obvinenému na území Slovenskej republiky  zastavené. 
Poučenie:
Proti tomuto uzneseniu je prípustná sťažnosť, ktorú možno podať u prokurátora krajskej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jana Kopernická, PhD
prokurátorka